Kjersti Elvik
Store norske leksikon,Kunst og estetikk,Film, TV og teater,Norske skuespillere
Kjersti Elvik er en norsk skuespiller og regissør. Hun fikk i 1998 Amandaprisen for rollen som Hanne Wilhelmsen i Anne Holt-filmatiseringene Blind gudinne (1997, vist av NRK) og Salige er de som tørster (1997, kinofilm).
Teaterarbeid Kjersti Elvik er utdannet ved Statens Teaterhøgskole (1989–1992). Hun har vært tilknyttet Den Nationale Scene, Trøndelag Teater, og Nationaltheatret, og hun var en del av den kunstneriske ledelsen på Torshovteatret fra 2001 til 2003.Ved Trøndelag Teater spilte hun blant annet Carol i Oleanna av David Mamet (1994), Nora i Et dukkehjem av Henrik Ibsen (1996) og Rosalind i Hver sin lyst av William Shakespeare (1999). Blant hennes roller på Nationaltheatret var Margaret i Aki Kaurismäkis I Hired a Contract Killer (2001) og Irene i Ibsens Når vi døde våkner (2002). Hun medvirket i revyen ...men tankene mine får du alltid! med Hilde Lyrån og Lisa Tønne i 2002 og gjestet Riksteatret som Marianne i Bergmans Scener fra et ekteskap i 2005.På Den Nationale Scene har hun spilt Ellida Wangel i Susan Sontags nyversjon av Ibsens Fruen fra havet (2007) og fru Orm i Werner Schwabs Folkeutrydning – eller leveren min er meningsløs, en rolle som hun i 2009 ble nominert til Heddaprisen for. Samme år spilte hun Ruth i ABBA-musikalen Mamma Mia! på Folketeateret. I 2017 ble Elvik fast ansatt på Den Nationale Scene, og da Kjersti Horn i 2018 dramatiserte Vigdis Hjorths Arv og miljø, hadde hun hovedrollen som Bergljot. Hun spilte Fräulein Schneider i Kander og Ebbs musikal Cabaret i 2020.Elvik debuterte som regissør på Nationaltheatret i 2014, med Doktor Proktors prompepulver etter Jo Nesbø. Film- og TV-roller Kjersti Elvik har hatt sentrale TV-roller i seriene Vestavind (1994–1995) og Seks som oss (2004–2007). Hun spilte politibetjent Hanne Wilhelmsen i Carl Jørgen Kiønigs Anne Holt-filmer, og hun hadde roller i krimfilmene Den som frykter ulven (2004) og Varg Veum – Kvinnen i kjøleskapet (2007). I Erik Poppes Hawaii, Oslo (2004) spilte hun rollen som Dorthe, og i Per-Olav Sørensens musikalfilm Ta meg med, med musikk av Halvdan Sivertsen og Jan Eggum (2014), hadde hun rollen som Kari. Barn vil huske henne for rollen som Ruth i NRKs julekalender Snøfall fra 2016. I Aber Bergen (2016-2018) hadde hun rollen som dommer Schou. Eksterne lenker Sceneweb.no om Kjersti Elvik Internet Movie Database om Kjersti Elvik Nationaltheatret om Kjersti Elvik